Templum Pacis
Templum Pacis er det tredje af de fem antikke kejserfora i Rom.
Opførelsen af Templum Pacis skete mellem 71 og 75 e.v.t. under kejser Vespasian til minde om sejren i den første jødisk-romerske krig. Krigsbyttet fra krigen, heriblandt sølvtrompeter og den syvarmede lysestage fra templet i Jerusalem, som er portrætteret på Titusbuen, var udstillet i forummet.
Grundplanen adskiller sig fra de andre kejserfora ved at være næsten kvadratisk (110 x 135 m) og have seks parallelle rækker af stenstrukturer med rindende vand flankeret af blomsterbuske. Forummet havde også et bibliotek og et tempel, som var dedikeret til fredsgudinden Pax. Den romerske forfatter Plinius den ældre udråbte det til at være et af Roms smukkeste monumenter sammen med Augustus’ Forum og Basilica Aemilia.
I 192 e.v.t. brændte Templum Pacis ned, men blev hurtigt genopbygget af kejser Septimius Severus, som også fik placeret et stort marmorkort over Rom, forma urbis, i rummet vest for templet. Forummets arkitektoniske udformning er rekonstrueret på baggrund af selvsamme kort samt udgravninger (1998–2000) i den nordvestlige del af forummet. Udgravninger blotlagde bl.a. fragmenter af syv søjler i rød granit fra den vestlige porticus.